I går kom jeg cyklende ind ad Nørrebrogade i København. Vejret var skønt, men cykelturen viste sig at være en dårlig prioritering. Den var nemlig virkelig farlig.

Over halvdelen af mine medtrafikanter havde ikke deres øjne på trafikken og vejen, men på deres smartphones. En stor del af dem havde ørebøffer på og var i gang med nyheder, musik, bøger eller hvad pokker ved jeg.

Det var en særdeles ubehagelig oplevelse at cykle imellem, jeg følte mig truet på mit liv og mine lemmer. Jeg oplevede at blive presset ud på kørebanen og blev flere gange mast imellem cyklister med smartphones i hånden. Jeg blev tilmed råbt ad, fordi jeg bremsede for en uforudset hændelse foran mig uden at give tegn. Men hende, der råbte, ville alligevel ikke have set mig række hånden i vejret, for hun var samtidig i gang med et eller andet på sin telefon.